Il-Papa Franġisku jirringrazzja Fondazzjoni li taħdem ma' dawk fil-bżonn
Il-Papa Franġisku jiltaqa' ma' diriġenti u pazjenti tal-Fondazzjoni Don Gnocchi Nhar l-Erbgħa li għadda, fis-Sala Pawlu VI fil-Vatikan, il-Papa Franġisku laqa' f'udjenza lill-membri tal-Fondazzjoni Don Gnocchi li taħdem fost il-morda u dawk fil-bżonn f'diversi partijiet tal-Italja. Il-Fondazzjoni twaqqfet minn Don Gnocchi. Il-Papa fakkar li fl-Omelija tal-Quddiesa meta Don Gnocchi kien dikjarat Beatu, il-Kardinal Tettamanzi li kien mexx ċ-ċelebrazzjoni f'Milan għaxar snin ilu kien iddeskriva lill-fundataur bħala "bniedem li ma waqafax ifittex lil Alla u lill-bniedem li għadda ħajtu ifittex wiċċ Alla f'wiċċ kull persuna". Deskrizzjoni mill-isbaħ, qal il-papa. Il-Beatu Don Carlo Gnocchi kien verament appostlu tal-karità li serva lill-Kristu fit-tfal, iż-żgħażagħ, il-foqra, il-batuti mill-bidu tal-ministeru saċerdotali tiegħu bħala edukatur. Meta kien Kappillan tal-militar kien għex il-kruha tat-Tieni Gwerra Dinjija, l-ewwel fuq il-fruntiera bejn il-Greċja u l-Albanija u mbagħad mal-Alpini f'dik li hi magħrufa bħala l-Kampanja Russa. Organiżazzjoni li tgħin l-orfni Meta flimkien ma' saħbu kien qed jirtira minn fuq il-front tal-battalja ħadem kemm felaħ mal-feruti u dawk li kienu qed imutu u żviluppa l-pjan biex joħloq organiżazzjoni li tgħin tfal orfni u oħrajn li kienu mmankati bil-bombi. Appena rritorna fl-Italja wettaq dan il-proġett kbir. Din ma kinitx biss opra soċjali imma kienet imnebbħa wkoll mill-karità Divina. Biċċa xogħol li hi fromm tal-karità ta' Kristu. Ħafna snin wara, il-Fondazzjoni qed tkompli b'dan il-legat u bħal talent prezzjuż u timmultiplikah bl-istess żelu apostoliku u b'fedeltà lejn l-Evanġelju. "Għal dan jien grat lejn kull wieħed u waħda minnkom" diretturi, mexxejja taċ-ċentri, tobba, ħaddiema u voluntiera", qal il-Papa. "Intom hawn illum flimkien ma' pazjenti, mistiedna u l-familji tagħhom biex tikkonfermaw li se tibqgħu viċin it-tbatija ta' ħafna persuni fraġli, fl-istil tas-Sammaritan it-Tajjeb u fuq l-eżempju tal-Beatu Fundatur tagħkom. Il-mediċina tar-ruħ "Tgħajjewx taqdu liż-żgħir l-aktar meta jkun fid-diffikulta tal-mard u d-diżabilità: flimkien mal-aktar terapija u tekniċi avanzati, offru lil dawk li jfittxu s-servizzi tagħkom, il-mediċina tar-ruħ, jiġifieri l-konsolazzjoni u l-ħlewwa ta' Alla" talabhom il-Papa. Papa Franġisku żied jgħid lill-membri tal-Fondazzjoni: "Ispirati mill-kura, id-delikatezza u s-sensittività tal-Beatu Carlo Gnocchi, intom imsejjħa biex tgħaqqdu s-servizzi soċjali u l-kura li toffru, ma' azzjoni Evanġelika fl-aspetti tal-ħajja ta' kuljum. Għalikom, dan ifisser li tiġġeildu b'kuraġġ dak li jikkawża t-tbatija u tieħdu ħsieb b'imħabba lil dawk li qed isofru jew jinsabu f'diffikulta. "Mit-twaqqfi tal-Fondazzjoni 'l hawn, iż-żminijiet inbidlu, iżda mportanti li nżommu l-istess spirtu u stil li Don Gnocchi kien jiddeskrivi hekk: 'Attiv, ottimista, seren, konkret u Kristjan li jħares lejn id-dinja mhux bħala għadu li rridu nirbħulu, imma bħall-iben prodigu li rridu nirbżuh u nifduh bl-imħabba'. Is-sens u l-valur tal-professjoni medika u s-servizz li tagħti lil ħutna morda, jidhru b'mod sħiħ fil-ħila tagħna li ngħaqqdu l-kompetenza mal-kumpassjoni. Il-kompetenza hi frott tal-preparazzjoni, esperjenza u l-aġġornament tal-ħiliet, flimkien ma' motivazzjoni qawwija li ngħinu lil min qed ibati, motivazzjoni li fin-nisrani hi animata mill-karità ta' Kristu. Il-kompetenza hi dik il-kwalità li tagħmel ix-xiehda tal-fidili lajċi waħda kredibbli fid-diversi ambjenti tas-soċjetà l-aktar meta tiddedika ħin u riżorsi għal min hu fraġli anke jekk għal xi ħadd tidher inutli. Soċjetà li tilfet l-umanità "Soċjetà li mhix kapaċi tilqa' tipproteġi u tagħti tama lil dawk li qed ibatu, hi soċjetà nieqsa mill-ħniena u tilfet is-sens tal-umanità. In-numru kbir ta' ċentri li għandkom mifruxa fl-Italja u issa f'pajjiżi oħra huma mudell tajjeb għax jiġbru flimkien l-għajnuna, l-ospitalità u l-karità Evanġelika. F'kuntest soċjali li jippreferixxi l-effiċjenza aktar mis-solidarjetà, l-istrutturi tagħkom huma djar ta' tama bl-iskop li jipproteġu, japprezzaw u jkunu ta' benefiċċju għall-marid, dawk bi bżonnijiet speċjali u l-anzjani. "Għalhekk nixtieq inġedded l-apprezzament tiegħi għas-servizz li tagħtu lil dawk li jsibu ruħhom f'diffikultà u ninkoraġġikom tkomplu dan il-vjaġġ li tgħinu lill-bniedem u li bih tagħtukontribut għall-missjoni ta' Evanġeliżazzjoni tal-Knisja. Il-Proklamazzjoni tal-Evanġelju hi aktar kredibbli bl-imħabba tanġibbli li d-dixxipli ta' Kristu jagħtu xiehda tagħha", temm jgħid il-Papa Franġisku.